**PROGRAM SUFINANCIRANJA RADA REGIONALNIH ORGANIZACIJA VINARA I VINOGRADARA ZA RAZDOBLJE OD 2021. DO 2023. GODINE**

**1. UVOD**

U skladu s člankom 51. stavkom 1. Zakona o vinu („Narodne novine“, broj 32/19) regionalna organizacija vinara i vinogradara (u daljnjem tekstu: regionalna organizacija) okuplja fizičke ili pravne osobe koje se bave proizvodnjom grožđa i/ili mošta i/ili vina u jednu regionalnu organizaciju za svaku vinogradarsku regiju.

Regionalna organizacija promovira vinare iz svoje regije, upravlja sustavom marketinškog označavanja vina, donosi interne akte, predlaže članove Komisije na razini regije i podregija u postupcima ocjenjivanja vina, surađuje s regionalnim uredima Agencije i razmjenjuje podatke, daje tehničku i stručnu podršku vinarima u zaštiti, širenju i korištenju zaštićenih oznaka i izraza ili samostalno poduzima aktivnosti potrebne za njihovu zaštitu.

Namjera je ovim Programom podržati sve aktivnosti koje doprinose povećanju udjela vina sa zaštićenim oznakama zemljopisnoga podrijetla te promicanje održive i okolišno prihvatljive poljoprivrede.

**2. PRAVNA OSNOVA**

Program sufinanciranja rada regionalne organizacije vinogradara i vinara se donosi na temelju članka 39. Zakona o poljoprivredi („Narodne novine“, br. 118/18, 42/20 i 127/20).

Potpora iz Programa dodjeljuje se u skladu s Uredbom Komisije (EZ) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. prosinca 2013.) kako je izmijenjena Uredbom Komisije (EU) 2019/316 оd 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51 I, 22. veljače 2019.) te u skladu s Uredbom Komisije (EU) br. 702/2014 оd 25. lipnja 2014. o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 193/1, 1. srpnja 2014.) te u skladu s Uredbom Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (SL L 352, 24. prosinca 2013.) kako je izmijenjena Uredbom Komisije (EU) br. 2020/972 od 2. srpnja 2020. (SL L 215 /3, 7. srpnja 2020.)

**3. TRAJANJE PROGRAMA**

Program se provodi u 2021., 2022. i 2023. godini.

**4. STANJE I CILJ PROGRAMA**

Programom sufinanciranja rada regionalne organizacije vinogradara i vinara namjerava se osigurati sredstva za rad priznatih regionalnih organizacija i njihovih aktivnosti.

**5. PRORAČUN ZA PROVEDBU PROGRAMA**

Za provedbu Programa potpore ukupno za trogodišnje razdoblje su osigurana financijska sredstva u Državnom proračunu Republike Hrvatske u iznosu od 6.000.000,00 kuna od čega je za 2021. godinu osiguran iznos od 2.000.000,00 kuna. Iznos od 2.000.000,00 kuna godišnje osigurat će se u projekcijama za 2022. i 2023. godinu unutar Financijskog plana Ministarstva poljoprivrede na poziciji T865020 – Uspostava regionalnih organizacija vinara i vinogradara.

**6. KORISNICI POTPORE**

Korisnici potpore su regionalne organizacije vinogradara i vinara, a najveći iznos potpore po korisniku iznosi 490.000,00 kuna godišnje.

**7. PROVEDBA PROGRAMA**

Za provedbu Programa i praćenje namjenskog korištenja sredstava zadužena je Agencija za plaćanja u poljoprivredi, ribarstvu i ruralnom razvoju.

Rok za podnošenje Zahtjeva za potporu je do 15. srpnja svake godine. Uz prvo podnošenje zahtjeva regionalna organizacija vinara i vinogradara dužna je priložiti Plan poslovnih aktivnosti, a u narednim godinama i Izvještaj o provedenim poslovnih aktivnostima iz plana.

Prihvatljivi su troškovi, nastali u toj kalendarskoj godini, koji se odnose na administrativne troškove, troškove najma, režija i uređenja uredskog prostora, kupnju informatičke opreme i tehnologije, trošak bruto plaća zaposlenih djelatnika, troškove edukacije, pripreme i promoviranja nastupa regionalne organizacije na tržištu.

Potpora se u prvoj godini isplaćuje avansno u godišnjem iznosu, a u drugoj i trećoj godini avansno u kvartalnim ili polugodišnjim obrocima po odobrenju Izvješća o namjenskom korištenju isplaćenih sredstava u prethodnom razdoblju.

Potpora se isplaćuje, u skladu sa raspoloživim sredstvima u Državnom proračunu Republike Hrvatske, u roku od mjesec dana od dana zaprimanja pravilno ispunjenog i potpunog Zahtjeva za potporu, odnosno godišnjeg izvješća o korištenju potpore podnesenog za svaku prethodnu godinu Agenciji za plaćanja.

Ukoliko regionalna organizacija vinogradara i vinara računima ne dokaže troškove u iznosu koji joj je dodijeljen i isplaćen u prvoj godini, iznos za isplatu u slijedećoj godinu umanjit će se za neiskorišteni dio financijskih sredstava koji je preostao iz prethodne godine.

Zadnji obrok isplatit će se nakon što se administrativnom kontrolom i kontrolom na terenu potvrdi da je Plan poslovnih aktivnosti proveden, a isplaćena sredstva namjenski korištena.

\*P/8573528\*

KLASA: 402-07/21-01/01

URBROJ: 525-07/0144-21-1

Zagreb, 19. ožujka 2021.